הוועדה המיוחדת לעניין נגיף הקורונה החדש ולבחינת היערכות המדינה למגפות ולרעידות אדמה, כנסת 23, פרוטוקול מספר 8, 2020-06-16 10:00

יפעת שאשא ביטון: שלום לכולם.

יפעת שאשא ביטון: אני פותחת את ישיבת הוועדה.

יפעת שאשא ביטון: - - - כשאחד האתגרים הגדולים של מערכת הבריאות בעיקר זה לראות איך אנחנו נצליח להתמודד גם עם נגיף הקורונה אבל גם עם טיפול במחלות שבשגרה.

יפעת שאשא ביטון: הנושא הזה הוא מאוד כללי.

יפעת שאשא ביטון: זאת איזו שהיא מטריה, חבר הכנסת לוי וחבר הכנסת סעדי, אבל אנחנו בהחלט נפתח אותו כי הוא יהיה בסיס לכול דיוני ההמשך, שבהם ניכנס בכול פעם לתחום אחר, ונבדוק שם שאכן המערכת ערוכה לקראת גל שני, תוך התייחסות להפקת לקחים מגל ראשון, לשמר את מה שהיה טוב, לתקן או לשדרג את מה שצריך לנוכח הידע שיש לנו היום ולא היה לנו בעבר.

יפעת שאשא ביטון: אנחנו כאן, בוועדה, כמובן נעקוב אחרי התהליכים האלה.

יפעת שאשא ביטון: אז בבקשה, חבר הכנסת מיקי לוי.

מיקי לוי: תודה גברתי.

מיקי לוי: משהו לפרוטוקול: לידיעתך, את זוכרת שסגנית מנהל רשות המסים טענה שיש עוד כמה בודדים שצריכים להגיש את הפעימה הראשונה וזה סטנסיל פשוט.

מיקי לוי: אז אמרת לי: עזוב, זה סטנסיל פשוט?

מיקי לוי: יצאתי החוצה, הלכתי לבדוק את הנתונים של מנהל רשות המסים – 15,000 איש בחוץ עדין לא הגישו, ואי אפשר להגיש את הטופס אלא צריך להגיש דוח של מייצג, רואה-חשבון או מנהל חשבונות.

מיקי לוי: אחרי לחצים אדירים הפכנו את הסדר – קודם הגישו את הבקשה, נתנו לנו תוספת של 20 יום.

מיקי לוי: 15,000 איש ניצלו בזכות המהלך הזה, חד-משמעית.

מיקי לוי: עכשיו, לענייני - -

יפעת שאשא ביטון: דיברנו על זה אתמול בדיון ההמשך, עימתנו אותם מול הנתונים, ואתה צודק - יש פער בין מה שמדווחים לבין המציאות בשטח, ובשביל זה אנחנו כאן, כדי לראות שהדברים נפגשים בסוף.

מיקי לוי: נכון.

מיקי לוי: אני שמח שזה עלה, ושהצלחנו לתת לאותם 15,000 איש את המגיע להם.

מיקי לוי: הצורך הדחוף הזה בדיון קצר, מהיר, נובע מכך שהמצב כרגע במשק, גברתי, איננו טוב.

מיקי לוי: 670,000 איש עדין לא חזרו לעבודה, שזה 69%, ואנחנו צפויים ל-100,000 מובטלים.

מיקי לוי: 100,000 מובטלים שאיבדו את מקום עבודתם ולא תמצא עבורם בשלב הנוכחי, בטווח הקצר, עבודה.

מיקי לוי: אנחנו מדברים על 100,000 מובטלים שבחודש הבא או בעוד חודשיים – תלוי מתי הם יגישו דמי אבטלה – לא יוכלו להגיש פעם נוספת דמי אבטלה כי חלפו שישה חודשים, הם צריכים לחפש עבודה, ורק בעוד שישה חודשים הם יוכלו.

מיקי לוי: אני העליתי את זה גם בפני שר האוצר אתמול ואמרתי שאם המדינה לא תמצא להם פתרון, אנחנו נמצא 100,000 איש או ברחובות או דוחפים 100,000 משפחות אל תוך מעגל העוני, כי גם לא יהיה להם כסף ללכת ולקנות בסופר.

מיקי לוי: לכן, הדבר הזה מאוד בעייתי.

מיקי לוי: הדבר הנוסף שאני רוצה זה היערכות משרדי הממשלה לקראת הגל השני – אנחנו במין מצב ביניים כזה, לא ברור – או למצב שהמחלה מתגברת בצורה כזאת או אחרת.

מיקי לוי: אז אם אני בוחן את המצב בזריזות, לאורך החודשים שחלפו – אז בתחילת הדרך לא ידענו איך לאכול את זה.

מיקי לוי: סגרו את כול מדינת ישראל, סגרו את השמיים.

מיקי לוי: כנראה שגם אפשר אחרת.

מיקי לוי: כרגע יש משבר קורונה כלכלי, ופחות בריאותי.

מיקי לוי: ראינו שבמדינות שכנות, הרשות הפלסטינית עדין לא מדינה – המתים והחולים ברשות הרבה פחות ממדינת ישראל, בירדן יש הרבה פחות ממדינת ישראל.

מיקי לוי: זה אומר שאפשר גם אחרת.

מיקי לוי: אינני מטיל ספק ומקל ראש בבריאות הציבור אבל אני חושב שעם הזמן, אנחנו מצליחים לחנך את הציבור, אם זה עם מסיכות, אם זה במרחקים וכו' וכו'.

מיקי לוי: נכון שיש איזו עלייה קלה.

מיקי לוי: אני מבקש שבהמשך הדרך, אפילו אם נצטרך להקדיש לזה כמה וכמה דיונים, ההיערכות של משרדי הממשלה השונים.

מיקי לוי: אי אפשר לסגור משרד ממשלתי וללכת הביתה, כמו שהיה.

מיקי לוי: אפשר להגדיר כמו בסופר, כמו במאפייה, מי הם העובדים החיוניים כדי להמשיך ולתת שירותים לאזרחי מדינת ישראל.

מיקי לוי: ואני מומחה קטן, וקטונתי ליד אותם מומחים שמדברים ערב ערב בטלוויזיה אבל אם המחלה הזאת תבוא לפתחנו ותפרוץ ביתר שאת מאשר היום, זה מין ביניים שאיננו יודעים לתרגם, ראוי שנתנהל ונתנהג אחרת.

מיקי לוי: לא עוד סגירת כול מדינת ישראל אלא סגירה על-פי מוקדים.

מיקי לוי: תתפרץ בגימנסיה?

מיקי לוי: שולחים את כול התלמידים הביתה.

מיקי לוי: היא תתפרץ במעוז-ציון?

מיקי לוי: סוגרים את מעוז-ציון ולא סוגרים את בית-שמש.

מיקי לוי: בסוף, צריך לזכור שמדינת ישראל, אם לא נבחן את הדברים האלה "ברחל בתך הקטנה", מדינת ישראל תחטוף קורונה כלכלית, שהיא לא תצליח להתאושש ממנה.

מיקי לוי: יש ירידה בביקוש להשקעות, יש ירידה בנושאי מסים – יש האטה בגביית המסים.

מיקי לוי: זה המקור התקציבי שלנו, אם מישהו שכח את זה.

מיקי לוי: ולכן, אני אומר שצריך שהכנסת תפקח על פעילות הממשלה על משרדיה השונים, איך המשרדים ניגשים, האם יש תכנון?

מיקי לוי: האם יש תכנון אסטרטגי ולא "חאפ-לאפ" כמו שראינו, ואני לא בא בטענות כי לא הכרנו את המצב.

מיקי לוי: האם כול משרד בא ואמר מהו התכנון האסטרטגי אם חלילה ניקלע לסיבוב שני, האם פותחים שמיים?

מיקי לוי: יש 80 מדינות שפתחו שמיים.

מיקי לוי: פתיחת השמיים היא לא ליציאת ישראל החוצה.

מיקי לוי: פתיחת השמיים היא כשמטוס ישראלי או מטוס שמגיע ממדינה שפתחה את שעריה ומביא תיירים הנה, מסוגל גם לקחת תיירים ישראלים החוצה.

מיקי לוי: התיירים שיבואו הנה יאכלסו את בית המלון כי את בתי המלון אנחנו לא מסוגלים לאכלס רק בישראלים.

מיקי לוי: ראוי שבעניין הזה נעשה עבודה מסודרת – תיירות, אוצר, פנים.

מיקי לוי: כול מי שיכול לבוא, אני מבקש – הלוואי ומעבר לוועדה הזאת, שבראשותך, מדינת ישראל או הממשלה הייתה באה ואומרת: אני שמה צוות מתכלל שירכז את כול – יקל על ראש הממשלה, יקל על השרים ויתכלל את כול עבודת משרדי הממשלה ויקבע מדיניות שיביא אותה בפני הממשלה ויאשר אותה על-ידי ראש הממשלה.

מיקי לוי: לא צריך שראש הממשלה יגיד: אני אחשוב עד מוצאי שבת ויבוא למרקע ויגיד את מה שהוא רוצה להגיד.

מיקי לוי: חייבים שתהיה לו עבודת מטה לפני כן, מקדימה, מתכללת, עם רגישות למשק ולכלכלה כי אנחנו כבר בקורונה כלכלית רצינית מאוד.

מיקי לוי: אם לא ניתן לזה תרופות משמעותיות, אנחנו עלולים לשקוע.

מיקי לוי: תודה רבה.

יפעת שאשא ביטון: תודה רבה, חבר הכנסת לוי.

יפעת שאשא ביטון: ברשותך, אני אתייחס לכמה נקודות דווקא מההיכרות שלי את ההתמודדות עם המשבר במערכה הראשונה, בוא נקרא לזה כך.

יפעת שאשא ביטון: אני אתחיל מהסיפא של הדברים – אין שאלה שבמקום שאנחנו נמצאים היום, ההליכה לסגר גורף היא הפחות מומלצת, ואנחנו מדברים על-כך שאנחנו צריכים ללמוד לחיות עם הנגיף, ופירוש הדבר שאנחנו מצד אחד גם מסייעים בבלימה שלו אבל מצד שני, גם יודעים לטפל בצורה נקודתית במוקדי ההתפרצות השונים.

יפעת שאשא ביטון: יחד עם זאת, אני מוכרחה לומר, ובאמת מעדות ראשונה, שיש פה הרבה מאוד דברים שהם באיזה שהוא דיסוננס למה שבאמת אירע במציאות, ואני אשים את זה על השולחן ומפה אנחנו נתקדם לאיך הדברים צריכים להיות גם בעתיד.

יפעת שאשא ביטון: אני אתחיל עם העניין של "אם אפשר אחרת" – אנחנו יודעים לפחות בגל הראשון, גם בהשוואה עם מדינות אחרות בעולם, שמי שחשב שהוא יכול להמשיך להתנהל כרגיל או לייצר איזה שהוא אפקט של הדבקת העדר דוגמת בריטניה – סגר באופן מידי אחר-כך גם את שעריו וגם את המיקום הגיאוגרפי שלו כי הוא הבין שהוא חוטף לא רק מכה בריאותית אלא גם מכה כלכלית, בעוד אנחנו נקטנו בצעדים מאוד מאוד ברורים כבר למין ההתחלה.

יפעת שאשא ביטון: דוגמאות דומות אנחנו יכולים למצוא באיטליה ובמקומות נוספים אחרים.

יפעת שאשא ביטון: קחו את נורבגיה, מדינה פחות או יותר בסדר גודל כמו שלנו עם אלפים של מתים – בסופו של דבר, העולם מתמודד עם נגיף באופן ראשוני, מבלי שהוא יודע עליו הרבה.

יפעת שאשא ביטון: אני חושבת שההחלטות שהתקבלו הן החלטות נכונות.

יפעת שאשא ביטון: אין שאלה שאנחנו צריכים לקחת את הידע הזה ולתרגם אותו לדרך פעולה שתאפשר לנו גם את קיום הכלכלה באופן רציף אבל גם את ההתמודדות עם המגיפה.

יפעת שאשא ביטון: הדבר השני זה לגבי הנושא של התכלול – תראו, אני לא יודעת עד כמה אתם מכירים אבל יצא לכם כאן, בדיוני הוועדה, כן לדבר איתם.

יפעת שאשא ביטון: מי שתכלל למעשה את כול הטיפול בגל הראשון זה המל"ל - המטה לביטחון לאומי.

יפעת שאשא ביטון: הוא טיפל בזה באיגום של כול המשרדים, ביכולת לייצר את הקשר בין כולם, ובסופו של דבר להביא דרך פעולה אחת גם לראש הממשלה, גם לחברי הממשלה בדיונים השונים, ועד היום הוא עושה את הפעילות הזאת בשטח.

יפעת שאשא ביטון: אפשר להעלות פה שאלה ותהייה האם הוא זה שצריך להמשיך ולטפל בזה.

יפעת שאשא ביטון: האם רח"ל, שהיא רשות חירום לאומית, שאמורה לטפל בשעת חירום, היא זו שצריכה להיות אמונה על התכלול?

יפעת שאשא ביטון: יכול להיות שהם צריכים לעשות את זה ביחד.

יפעת שאשא ביטון: אני מוכרחה לומר לשם ההגינות שהדרך שבה הדברים תוכללו ואורגנו על-ידי המל"ל, הם באמת היו יוצאי דופן.

יפעת שאשא ביטון: אני אומרת את זה כחברת ממשלה וכמי שטיפלה בכול עולם הבנייה.

יפעת שאשא ביטון: לגבי הנושא של משרדי הממשלה – גם משרדי הממשלה למעשה התנהלו כמו כול המשק מבחינת השארת עובדים חיוניים והיערכות לטיפול בדברים שצריכים לשמור בשגרה, גם בשגרת החירום.

יפעת שאשא ביטון: אני יכולה להעיד על המשרד שלי אבל כמו כן, גם על משרדים אחרים – אין שאלה שהרבה מאוד דברים שיצרנו בגלל/בזכות הקורונה, צריכים להישאר כאן גם בשגרת חיים רגילה אך בטח ובטח לשרת אותנו גם בשגרת חירום, אם וכאשר תגיע.

יפעת שאשא ביטון: למרות כול זאת, אין ספק בכלל שאם חלילה אנחנו נכנסים לגל שני, הרעיון הוא לא לנהל את זה טוב כמו שניהלנו בגל הראשון אלא לקחת את הדברים שאנחנו יכולים לשמר ממנו ולראות איך אנחנו מייצרים מנגנונים שיאפשרו לנו גם לקיים שגרת חיים רגילה לצד התמודדות עם נגיף הקורונה.

יפעת שאשא ביטון: וכאן, חבר הכנסת לוי, אני לגמרי מתחברת לדבריך, שאם אנחנו נהיה ערוכים עם תכניות ברורות כבר עכשיו – אנחנו מדברים על מערכת הבריאות, אנחנו מרבים לדבר על הכלכלה אבל יש פה גם את העניין של מערכת החינוך, ויש כאן עניין של עוד הרבה מאוד ענפים ומגזרים, שאם אנחנו נדע לתת להם את המענים כבר עכשיו, בהיערכות שלנו, תוך כדי שגרת קורונה, אז נוכל להתמודד אתם בטח ובטח גם בשעת חירום.

יפעת שאשא ביטון: מכאן אני רוצה לעבור, ברשותכם, לדובי אמיתי, יו"ר נשיאות המגזר העסקי, בבקשה.

יפעת שאשא ביטון: בוקר טוב.

יפעת שאשא ביטון: יש תקלה אצלנו, בבקשה תבדקו.

יפעת שאשא ביטון: שמישהו בזום ינסה לומר כמה מילים.

יפעת שאשא ביטון: לא, יש לנו תקלה בזום אז במחילה, ניתן לחבר הכנסת אוסאמה סעדי לדבר ובינתיים יתקנו כאן את התקלה כדי שתוכלו גם לעלות.

יפעת שאשא ביטון: בבקשה, חבר הכנסת אוסאמה סעדי.

אוסאמה סעדי: גברתי היושבת-ראש בוקר טוב, ובוקר טוב לחברי מיקי לוי, שאנחנו נשארנו כולנו, גם גברתי היושבת-ראש, עד שעה חמש וחצי לפנות בוקר אבל כמובן שאנחנו מדברים על דיון מהיר שאושר בנשיאות.

אוסאמה סעדי: מדובר על דיון חשוב מאוד, במיוחד שאנחנו מדברים על חשש מגל שני אבל אני אומר, גברתי היושבת-ראש, שעוד לא יצאנו מהגל הראשון.

אוסאמה סעדי: אנחנו עדין בעיצומו של הגל הזה, והנתונים מדאיגים ביותר, אם אנחנו מדברים על כול יום שבו בערך 200 נדבקים חיוביים בקורונה, והממשלה אמרה שאם נחצה את הרף של ה-100, נחזור וכול הזמן מאיימים בחזרה אל ההגבלות.

אוסאמה סעדי: אני אספתי מספר נתונים בעניין התלמידים וההדבקות בבתי ספר: מדובר בעד 14.6, לפני יומיים – מספר בתי הספר והגנים שנסגרו הוא 183.

אוסאמה סעדי: מספר חולים בקרב התלמידים והצוותים בבתי הספר – יותר מ-500.

אוסאמה סעדי: מספר התלמידים והמורים הנמצאים בבידוד – יותר מ-25,000 תלמידים וצוותים.

אוסאמה סעדי: אנחנו מדברים במיוחד בחברה הערבית שאני מייצג, גברתי היושבת-ראש, עד אתמול יש 1,376 חולים, מתוכם 376 חולים פעילים.

אוסאמה סעדי: בשבוע האחרון, מיקי לוי, 196 מקרי הידבקויות.

אוסאמה סעדי: יש כמה מוקדים קשים במיוחד בנגב, ביישוב חורה.

אוסאמה סעדי: אנחנו מדברים על כמעט 60 חולים.

אוסאמה סעדי: ברהט, גברתי היושבת-ראש יש 110 חולים.

אוסאמה סעדי: בערערה בנגב יותר מ-70.

אוסאמה סעדי: בבקעה אל-גרביה כנראה שיש התפרצות חדשה אז כול זה מחייב באמת שנתחיל להיערך לגל שני שאולי ממשמש ובא.

אוסאמה סעדי: מדברים על הקיץ ואחר זה מדברים על החורף אבל אני חושב שאנחנו חייבים גם כוועדה פה ובשאר ועדות הכנסת, שנפקח על פעילות משרד הבריאות.

אוסאמה סעדי: קודם כל, אני בטוח שחברי מיקי לוי דיבר על כול העניינים הכלכליים וכול אותן שכבות שעדין לא קיבלו והן עדין במצוקה כלכלית.

אוסאמה סעדי: אני הייתי אתמול אצלך פה, בוועדה, גברתי היושבת-ראש, ודיברנו על מצוקתם של האנשים שעובדים בתעשיית הבידור ובתיאטראות.

אוסאמה סעדי: מדובר על יותר מ-180,000 משפחות במצב כלכלי קשה ובסכנת קריסה של כול הענף הזה.

אוסאמה סעדי: אנחנו מדברים על שכבת הגיל בין 18-20 שרובם סטודנטים, שלא מקבלים דמי אבטלה בגלל התקנות של הביטוח הלאומי, ולא מקבלים עכשיו גם מענק.

אוסאמה סעדי: החוק שחוקקנו אותו – עידוד החזרת עובדים.

אוסאמה סעדי: יש עוד שכבות ועוד קבוצות שעדין לא קיבלו פיצוי על התקופה הזאת של הקורונה ולכן, באמת חשוב לנו ונמשיך ונעקוב ונמשיך להעלות את הנושא הזה גם בוועדה פה ובשאר הוועדות - -

יפעת שאשא ביטון: בוועדה פה.

יפעת שאשא ביטון: זו ועדת הקורונה, פה אנחנו מטפלים בענייני הקורונה.

אוסאמה סעדי: כן, בוועדת הקורונה.

אוסאמה סעדי: תודה.

יפעת שאשא ביטון: תודה רבה לך חבר הכנסת אוסאמה סעדי.

יפעת שאשא ביטון: אתה נגעת בנקודה וגם חבר הכנסת מיקי לוי נגע בנקודה הכואבת של אבטלה של אנשים שכאילו החל"ת הזה שכפינו עליהם יהיה חלק מהאבטלה רק מה שפוספס כאן, שזו לא אבטלה פר-אקסלנס אלא זה משהו שהמדינה ביקשה מהם ולכן אתמול בדיון, חבר הכנסת מיקי לוי, אנחנו דרשנו שתקופת החל"ת לא תיספר במניין ימי הזכאות לאבטלה.

יפעת שאשא ביטון: זאת אומרת, שמי שבאמת יפוטר בעקבות התקופה הזאת או לאחר התקופה הזאת – מאז יתחילו לחשב לו את ימי האבטלה שלהם הוא זכאי, כדי שגם נייצר הוגנות כלפי הציבור בשטח.

יפעת שאשא ביטון: דובי אמיתי, בוא ננסה עכשיו.

דובי אמיתי: שומעים אותי?

דובי אמיתי: בוקר טוב.

יפעת שאשא ביטון: כן, שומעים.

דובי אמיתי: בוקר טוב גברתי היושבת-ראש.

דובי אמיתי: אני חייב לנצל את ההזדמנות הזאת ולהודות לך בתפקידך החדש, שכבר בהתחלה, בתחילת התפקיד, פגשת את כול המגזר העסקי, את כול הנציגים.

דובי אמיתי: כפי שאת יודעת, נשיאות המגזר העסקי מייצגת היום כ-1.8 מיליון עובדים, למעלה מ-600,000 עסקים, והפגישות שלך אתנו, לטעמי, היו פגישות מצוינות.

דובי אמיתי: אני מבין, כאשר שמעתי אותך בבוקר, שהמסקנה הראשונה שלך זה שהדגש העיקרי לפעם הבאה חלילה, שלא סוגרים את המשק באופן גורף.

דובי אמיתי: אז אני חושב שזו אמירה שצריכה בסופו של דבר להדהד בכול מסדרונות הממשלה והכנסת.

דובי אמיתי: מה שעשינו בפריצה הראשונה של הנגיף היה שרשרת של תקלות בכול המובנים שקשורים למגזר העסקי.

דובי אמיתי: אני רוצה להודות לחבר הכנסת מיקי לוי, שביקש לקדם את הדיון הזה.

דובי אמיתי: אני חושב שתפקיד הוועדה וחברי הכנסת זה באמת לקחת את כול המשמעויות.

דובי אמיתי: יש הרבה משמעויות והמון לקחים שצריך ללמוד מהם לגבי ההתנהלות שלנו בנגיף, לפחות בשלב הראשון.

דובי אמיתי: הנחת העבודה שלנו, במגזר העסקי, שאנחנו הולכים לגל שני שעלול או עשוי להיות הרבה יותר מורכב, ואחד הדברים שחשובים לנו זה כמו שאמרתי, שאף פעם לא תהיה סגירה רוחבית אלא כול דבר צריך להילקח בחשבון בשיקול דעת, בהתאם לאזור הגיאוגרפי.

דובי אמיתי: אגב, אחד הדברים שאנחנו מדברים עליו כולנו זה מפעלים חיוניים.

דובי אמיתי: הגיע הזמן להתאים את כול סדרת המפעלים החיוניים לימים של היום כי מה שאנחנו מכירים זה מה שהיה בתחילת שנות ה-70, וצריך להתאים את החוק הזה כי הרבה דברים השתנו היום וישתנו.

דובי אמיתי: הדבר הבא שאני חושב שאנחנו צריכים לדבר עליו, וזו המלצה שלנו – מערכת הסברה הרבה יותר אפקטיבית.

דובי אמיתי: אני חושב שמגיע לנו, גם למגזר העסקי ולציבור בכלל, אחת ליום לקבל סקירה מסוגרת מגורם מוסמך, שמביא לפחות לנו, במגזר העסקי, מה קרה ב-24 השעות שחלפו על-מנת שגם אנחנו נוכל לקבל את ההחלטות הנכונות כי זה לא להרים שאלטר ולא להוריד שאלטר אלא כול דבר בעל משמעות צריך להילקח בחשבון - יש לו עלויות ויש את הזמן שזה לוקח.

דובי אמיתי: אם חלילה נגיע לאירוע הבא, אני חושב שהמודל של החל"ת הוא מודל לא טוב אבל אני יכול לומר שהייתי שותף מלא לתהליך של קבלת ההחלטה להוציא את העובדים לחל"ת יחד עם יו"ר ההסתדרות אבל בדיעבד, אני חושב שאנחנו כולנו נצטרך לאמץ את המודל הגרמני.

דובי אמיתי: הוא מודל הרבה יותר טוב למשק, ובמילה אחת המודל הגרמני אומר שהעובדים נשארים במסגרות העבודה, המעסיק מקבל תגמול מסוים מהממשלה והעובד נשאר בביטחון.

דובי אמיתי: זו הדרך להתנהלות היותר נכונה.

דובי אמיתי: מה שקרה אצלנו, אנחנו נמצאים היום עם כמות אדירה של חל"תניקים, עם כמות אדירה של מובטלים, וברור לנו שלפחות 500,000 לא יחזרו לאותו מקום שבו הם היו כי זאת המציאות.

דובי אמיתי: כמובן גם עסקים – למעלה מ-100,000 יישארו עדין פגועים ולכן, המודל הגרמני הוא מודל שאנחנו צריכים לבחון אותו ולאמץ אותו.

דובי אמיתי: עוד דבר אחד אני חייב לומר, וגם את דיברת על זה, גברתי היושבת-ראש, על מי שלקח את האחריות וזה היה המל"ל.

דובי אמיתי: אני חושב שאנחנו צריכים לדלל את זה.

דובי אמיתי: אני חושב שבסופו של דבר, ראש הממשלה קיבל את ההחלטות.

דובי אמיתי: יש לנו ראש ממשלה שניהל את האירוע הזה בצורה מאוד ראויה להערכה.

דובי אמיתי: מצד שני, המערכות שמתחתיו, בין אם זה משרד האוצר, בין אם זה ההתנהלות של משרד האוצר מול משרד הבריאות, בין אם זה כול מה שקרה למטה, לא היה בנוי נכון - - - בתכנית עבודה מסודרת.

דובי אמיתי: ונכון, הנגיף פגש אותנו כרעם ביום בהיר, המערכות לא היו מוכנות לזה אבל חייבת להיות פה תרבות ארגונית ברורה עם נהלים מאוד מסודרים.

דובי אמיתי: אני ליוויתי את הממשלה כצד לכול התהליכים ואני אומר פה מניסיון: חייבים לשנות את השיטה, חייבים לשנות את הדרך, חייבים לבנות את התרבות, חייבים להוציא דברים מאוד ברורים מה קורה אם הנגיף הזה פוגש אותנו שוב בתחילת החורף.

דובי אמיתי: מי לוקח אחריות על צד אחד, מי על צד שני, מה עם צד שלישי, איך מגיבים?

דובי אמיתי: אין שום דבר שנסתר מעינינו.

דובי אמיתי: חטפנו את זה פעם אחת, אסור שנחטוף את זה פעם שנייה, ואסור שדברים ייפלו בין הכיסאות.

דובי אמיתי: אני אומר לכם שיש הרבה דברים שנפלו בין הכיסאות ואתן דוגמה אחת שעד היום אני מתמודד אתה וקשה לי עם זה, זה המגזר העסקי שנמצא עם קרוב ל-400 מיליון שקל ערבויות ביצוע בידי הממשלה, שזה כסף חי של עסקים במדינת ישראל, וזה משהו שלא מצליחים להחזיר לנו.

דובי אמיתי: זה משהו שנופל בין המשרדים, האחריות מתגלגלת בין משרד העבודה לחשכ"ל לבין משרד האוצר, והמעסיקים כרגע כורעים בנטל הזה.

דובי אמיתי: לסיכום, אני רוצה לברך אותך.

דובי אמיתי: אני חושב שיש לך תפקיד מכריע, איך לפגוש את הגל הבא, ככול שנפגוש אותו.

דובי אמיתי: כולי תקווה שלא נצטרך לפגוש אותו אבל אנחנו, כנשיאות המגזר העסקי, נעמוד לצדך בכול דבר ועניין והמון תודה לך ולכם, חברי הכנסת.

יפעת שאשא ביטון: תודה רבה לך, דובי.

יפעת שאשא ביטון: אנחנו מצטרפים לתקווה שלך שלא נצטרך לפגוש את הגל הבא.

יפעת שאשא ביטון: אני מוכרחה, ברשותכם, להבהיר או לחלוק על האמירות השיפוטיות של הגל הראשון בהיבט של שורה של תקלות.

יפעת שאשא ביטון: בואו, אנחנו חייבים לזכור שאנחנו לומדים ממה שהיה.

יפעת שאשא ביטון: אנחנו צריכים להפיק לקחים, אין כאן שאלה אבל אני אקדמאית, אני תמיד מסתכלת מסביב.

יפעת שאשא ביטון: יש לנו קבוצת ביקורת מאוד מאוד גדולה של הרבה מאוד מדינות בעולם שהתמודדו עם הנגיף ואנחנו רואים לא רק שהם התנהגו בצורה דומה אלא שהם אפילו מיהרו, אחרי שעשו את הטעויות שלהם בהתחלה, לחקות את דרך הפעולה של מדינת ישראל.

יפעת שאשא ביטון: ועדין, אנחנו יודעים היום הרבה יותר ממה שידענו לפני מספר חודשים, וזה מה שצריך להנחות אותנו בהתנהלות שלנו לקראת הגל הבא, בתקווה שלא יהיה, ללמוד ממה שהיה.

יפעת שאשא ביטון: אנחנו מכירים את הנגיף, ומשם להתקדם בצורה שלא תשבש את כול שגרת החיים של מדינת ישראל, ומצד שני גם נצליח לקטוע את שרשרת ההדבקה במקומות שאנחנו נידרש להם.

יפעת שאשא ביטון: חגי לוין, יו"ר איגוד רופאי בריאות הציבור, בבקשה.

חגי לוין: תודה רבה לך, יושבת-ראש הוועדה.

חגי לוין: באמת סדרת דיונים מאוד חשובה שמלווה את התהליך הזה.

חגי לוין: אני מקווה שאפשר לראות שקף אחד שרציתי לשתף אתכם.

חגי לוין: זה אפשרי?

חגי לוין: רואים אותו?

יפעת שאשא ביטון: כן.

חגי לוין: תודה.

חגי לוין: תראו, קודם כל, הגל השני כבר כאן, לא הגל השני של תחלואה ישירה בקורונה, את זה עוד נראה ואני מציע לא לחשוב בחשיבה של גלים כי זאת ריצת מרתון, זאת מגיפה עולמית שעוד תלווה אותנו הרבה זמן, וכך אנחנו צריכים להיערך אליה ולא להסתכל על הפלוקטואציות הזמניות אלא לראות איך אנחנו עובדים לטווח ארוך, ואני מסכים אתך לחלוטין שפחות חשוב העניין השיפוטי, מה היה או לא היה, אבל מה שקריטי שאנחנו בישראל נהיה מערכת לומדת, מפיקה לקחים ומשפרת.

חגי לוין: זה יהיה ההבדל בין מדינות שבטווח הארוך תצלחנה להתמודד עם משבר הקורונה, וכאלה שתתמודדנה אתו בצורה פחות טובה, ויש פה עניין משולב – ההתמודדות הבריאותית, החברתית והכלכלית שלובות זו בזו.

חגי לוין: אנחנו חייבים להתמקד בלתת מענה לאנשים ולא רק לנתונים, ואני אומר את זה דווקא כאפידמיולוג.

חגי לוין: תראו, בשקף שאני מציג כאן, לפניכם, זו מציאות של - - - בטוויטר.

חגי לוין: אפשר לראות את הגל הראשון, שכולנו עוסקים בו ומתמקדים בו, של מספר החולים והמתים בקורונה, שזה רק קצה הקרחון, דרך אגב, כי יש הרבה יותר אנשים שלא מאובחנים, אבל שם אנחנו מסתכלים.

חגי לוין: מה שלצערי אנחנו לא מודדים ולא מסתכלים, ואני לא אומר שזה פשוט אבל צריך לעשות את זה – זה קודם כל להסתכל איך הפגיעה בשירותי הבריאות והרפואה פגעה באנשים במחלות אחרות.

חגי לוין: אנשים שזקוקים לטיפול בהתקף לב, לטיפול בשבץ, לא קיבלו את הטיפול בזמן וגם הם סובלים.

חגי לוין: אנחנו גם רואים את הגל השלישי, אם אתם רוצים, לפי השקף הזה, של אנשים שלא קיבלו מענה טוב למחלות כרוניות – לאיזון של לחץ דם, לאיזון של סוכרת וכן הלאה וכן הלאה, וגם זה לא פחות חשוב.

חגי לוין: ובמקביל, אנחנו רואים את כול הנזקים, שהם אלה שלאורך הזמן ילכו ויתגברו, של תחלואה נפשית, של המשמעות של הפגיעה הכלכלית על הבריאות שלה אנשים, של השחיקה הקשה גם של עובדי בריאות הציבור, גם של עובדי הרפואה וגם של אנשים שעוסקים בהרבה מאוד מקצועות – מורים ונהגים ועובדים בתעשייה וכן הלאה.

חגי לוין: ולכן, אנחנו חייבים הסתכלות רב-ממדית, לשים את האנשים במרכז וחסר לי מאוד, ואני יודע שזה נעשה בצורה מסוימת בוועדה אבל אני קורא לשר הבריאות החדש, למנכ"ל משרד הבריאות החדש, להקים צוות רב-מקצועי, שיעבור וינתח בצורה מקצועית מה קרה פה בגל הראשון כדי להפיק לקחים עכשיו, איך אנחנו נערכים יותר טוב להמשך, בראייה של בריאות הציבור.

חגי לוין: ראייה של בריאות הציבור זה לא להסתכל רק על הנתונים של התחלואה בקורונה.

חגי לוין: זה להסתכל על מכלול ההיבטים.

חגי לוין: ולצערי, אנחנו רואים שדברים שהם אינטרס ציבורי כמו הפעלה של הרכבת, כמו הפעלה של גני שעשועים, שעדין אסור להשתמש בהם, כמו דברים שקשורים לזכויות אדם – הם דברים שפחות נמצאים בתעדוף בגלל הקשיים שעלו ואחרים, וצריך יותר לתת עליהם את הדעת.

חגי לוין: אנחנו, בישראל, מאוד מאוד טובים באלתור, הגבנו מהר, ובהרבה דברים נכון.

חגי לוין: גם לא הסתרנו את הביקורת שלנו על דברים שאפשר היה לעשות טוב יותר.

חגי לוין: עכשיו הזמן לחשוב לעומק, להגיב בצורה יותר שיטתית, עם ראייה קדימה ואני אומר לכם: זה לא רק להתכונן לחורף.

חגי לוין: לחורף אנחנו לא מוכנים.

חגי לוין: גם לתחלואת שפעת עונתית בחורף אנחנו לא מוכנים אבל יותר מזה, הנגיף כאן, ועכשיו הוא יכול להרים ראש יותר, כבר עכשיו, בתקופת הקיץ ולכן, אנחנו צריכים עכשיו יום יום לעסוק בהיערכות טובה יותר.

חגי לוין: אני חייב להגיד שזה מאוד קשה במקביל גם להתעסק בשוטף וגם בתכנון ארוך הטווח.

חגי לוין: אני חושב שראוי שבמשרד הבריאות ובכלל, בגופים הנוספים, יהיה צוות שהוא הצוות שעוסק בתכנון השלב הבא.

חגי לוין: אני לא רואה שיש כרגע צוות כזה - -

יפעת שאשא ביטון: אוקי, הדברים ברורים, חגי.

יפעת שאשא ביטון: אמרת את זה.

יפעת שאשא ביטון: סליחה שאני קוטעת אותך, אנחנו בדיון מהיר ואנחנו צריכים להספיק לסיים אותו לפני פתיחת הדיון הבא שתתמקד במערכת הבריאות, בדיוק בהיבט הזה, של היערכות לגל השני - -

חגי לוין: תודה רבה.

יפעת שאשא ביטון: תודה רבה לך, חגי.

יפעת שאשא ביטון: הצטרפה אלינו חברת הכנסת קטי שטרית וחברת הכנסת אימאן ח'טיב.

יפעת שאשא ביטון: אנחנו נשמע את עורך הדין רובין מאיר ואחר-כך, אם תרצנה, נשמח לשמוע גם אתכן.

יפעת שאשא ביטון: בבקשה.

יפעת שאשא ביטון: אין מענה.

יפעת שאשא ביטון: אימאן ח'טיב, את רוצה לדבר?

אימאן ח'טיב יאסין: עוד מעט.

יפעת שאשא ביטון: מי עוד נמצא אתנו?

יפעת שאשא ביטון: נציג משרד הרווחה, בבקשה.

אילן ברוש: אני ראש אגף החירום של המשרד.

אילן ברוש: ראשית, בהצלחה לך, יושבת-ראש הוועדה, לחברי הכנסת ולכולנו.

אילן ברוש: אגיד במילה אחת, בגלל קוצר הזמן שהמשרד, החל מה-23.2, מהיום הראשון שהתכנסה ועדת המנכ"לים אצל מנכ"ל משרד הבריאות, עובד ברצף בשלושה מעגלים מרכזיים, שהראשון זה כל מוסדות הרווחה החוץ-ביתיים, שזה בסביבות ה-1,000 מסגרות ולא אפרט הכל.

אילן ברוש: שמו דגש בעיקר על בתי האבות והדיור המוגן אבל זה לדיון בצד אחר שאולי נעמיק בו בהמשך.

אילן ברוש: במעגל השני זה כל ה-250 מחלקות לשירותים חברתיים, שבהן באמת נמצאות כל אוכלוסיות היעד.

אילן ברוש: אני לא אפרט את כל העשייה ואת כל הדברים, אנחנו בעיצומו של תהליך של למידה בעיקר בהיבט של מענה לטווח הקצר, המידי.

אילן ברוש: אנחנו לא סיימנו את האירוע ואנחנו תוך כדי אבל רק לסבר את האוזן, היום הייתה לנו התפרצות בבית אבות בתל-אביב ואתמול בדיור בנווה מנשה, ב"בראשית".

אילן ברוש: אנחנו תוך כדי אירוע מטפלים ונותנים מענים על הרצף.

אילן ברוש: כפתיח, אני רוצה לומר שאני באמת חושב שלטווח הקצר והטיפה יותר ארוך, לפני הגל השני, שאולי יגיע בחורף, לעשות כמה דברים על-מנת לשפר באמת, ויש לנו יכולת לעשות את זה.

אילן ברוש: דבר ראשון – אנחנו פועלים כרגע רק על פי חוק בריאות העם, אין לנו לא מצב מיוחד בעורף, לא מצב מל"ח, לא שום דבר, ואנחנו עובדים הרבה על תקש"חים – תקנות לשעת חירום.

אילן ברוש: חשוב מאוד שהתקש"חים יהיו מותאמים, ולנסות לרכז אותם למענים של אוכלוסיות הרווחה.

אילן ברוש: אתן דוגמה: בתקש"ח הראשון שיצא, נתנו לעובדים הסוציאליים אפשרות לעבוד – רק לעובדים סוציאליים לחוק הנוער, שזה הזוי, מתוך כול העובדים הסוציאליים ברשויות המקומיות, שהם עבדו הכי הרבה והכי קשה, בעיקר מנהלות המחלקה.

אילן ברוש: החריגו 30% מהעובדים, ורק את ה-100% עובדי חוק, שהם פחות מ-1,200.

אילן ברוש: ואז, בשלב הבא באמת, החרגנו שכול העובדים הסוציאליים ברשות המקומית הם עובדים חיוניים וחייבים לעבוד.

אילן ברוש: לכן, הסוגיה של תקש"חים – א.

אילן ברוש: לפשט אותה, הם רשומים בשפה משפטית מורכבת ולהתאים אותה.

אילן ברוש: דוגמה שנייה זה כול הסוגיה של המתנדבים, של העמותות שתומכות את הרווחה.

אילן ברוש: מראש צריך להחריג אותם ולהגדיר אותם כמפעלים חיוניים ואנחנו, באופן אוטומטי, מפעילים אותם לטובת אוכלוסיית הרווחה, שכידוע היא האוכלוסייה המורכבת ביותר והיא גם נמצאת בסיכון הגבוה ביותר.

אילן ברוש: אם בהתחלה חשבנו שזה רק אזרחים ותיקים, אנחנו היום מגלים יותר ויותר שזה גם נוער וילדים, ויש לנו התפרצות עכשיו.

אילן ברוש: ראיתי שנמצאת פה תמי בר שש, מפרדס חנה-כרכור, אז זה מתחבר לאירוע.

אילן ברוש: הדבר השני שנגעו בו, אני לא רוצה להרחיב יותר מדי: יש לנו בעיה מאוד קשה של הסברה ודוברות.

אילן ברוש: המסבירים והדוברים – קודם כל, משרד הבריאות עושה עבודה נהדרת בהיבט של הבריאות, ודיברו על זה בהתחלה.

אילן ברוש: התכלול של האירוע והניהול שלו באמת ירד מראש הממשלה למל"ל, והמל"ל עשה את זה בצורה טובה אבל זה לא תפקידו.

אילן ברוש: המל"ל אמור להיות חוט מקשר בין רשות חירום לאומית, פיקוד העורף, לראש הממשלה ולא לנהל אותנו כמשרדי ממשלה.

אילן ברוש: מה שקרה בפועל זה שהמל"ל יצר כול יום ישיבות של תמונת מצב, הערכת מצב, ועשה גם דיונים מקצועיים- סקטוריאליים, ובעצם הוא ניהל את האירוע.

אילן ברוש: אני חושב שלגל השני צריך מהר מאוד להכניס את הגורמים – שאנחנו כבר 15 שנה עובדים על פי תפיסה כזאת.

אילן ברוש: יש רשות חירום לאומית, שדרך אגב כתבה תרחיש ייחוס, היא כתבה מסגרת להיערכות אבל אף אחד לא קיבל אותה ולא התייחס אליה.

אילן ברוש: המסגרת להיערכות של רשות החירום לאומית מאוד יחסית מתאימה למציאות.

אילן ברוש: צריך לראות איך מאמצים אותה ומשתמשים בה ככלי, ככלי שמשרת את כולנו.

אילן ברוש: אז זו סוגיה של ניהול ופיקוד ושליטה באירוע הזה.

אילן ברוש: דיברתי על דוברות והסברה, והדבר השלישי ששכחתי לומר, יושבת-ראש הוועדה, והוא קריטי, זה כול הסוגיה של ריכוז הנתונים ברשות המקומית.

אילן ברוש: אנחנו מצאנו את עצמנו שחמישה משרדים אוחזים בנתונים, גם של אזרחים ותיקים, גם של ניצולי שואה, גם של נפגעי נפש, גם של אוכלוסיית תל"ם – תשומת לב מיוחדת.

אילן ברוש: לא כאלה שרשומים במחלקה לשירותים חברתיים, עליהם אנחנו יודעים לשים את היד אלא על כאלה שלא רשומים.

אילן ברוש: כאלה שנמצאים ומסתובבים במרחב המשרדי.

אילן ברוש: חייבים עכשיו, מידי, להגדיר משרד – בעיניי זה צריך להיות או משרד הפנים או משרד המשפטים שיתכלל את כול האירוע הזה, שירכז את כול אוכלוסיית הרשות המקומית, להגדיר אותה בסקטורים, וברגע נתון – סתם, לצורך העניין, רוצים לחלק מזון לכול האזרחים מגיל 65 וצפונה.

אילן ברוש: אנחנו יודעים ללחוץ על כפתור, להוציא את כול אזרחי הרשות בני 65 וצפונה, ולראות אם לחלק להם מזון, כן או לא וכמה.

אילן ברוש: רק לסבר את האוזן – חלוקת המזון בחודשים האחרונים הייתה בסביבות ה-200 מיליון שקל.

אילן ברוש: חילקנו מעל 6 מיליון מנות, גם מצוננות וגם קשות אבל זה לסוגיה הנוספת.

אילן ברוש: דבר לפני אחרון - -

יפעת שאשא ביטון: רק בקצרה כי אנחנו בדיון מהיר ואנחנו לא צוללים פנימה אז תגיד לנו את זה ברמה של נושאים שנצטרך לדון בהם.

אילן ברוש: אוקי.

אילן ברוש: אז שני נושאים אחרונים: חמ"ל לאומי אחוד, כמו שאמרתי.

אילן ברוש: כמו שוועדת מזרחי תיקפה, שיתכלל את כל משרדי הממשלה וייתן מענה לוועדה, שאת היו"ר שלה, ולמל"ל וצפונה לראש הממשלה, ולהפעיל את ועדות המל"ח.

אילן ברוש: שכחנו אותן.

אילן ברוש: אמרתי שהאירוע הוא תחת חוק בריאות העם ולא שום דבר אחר ותקש"חים.

אילן ברוש: תפעילו את ועדת המל"ח.

אילן ברוש: הם יודעים לרכז נתונים מהרשויות המקומיות.

אילן ברוש: מי שעבד הכי קשה באירועים האלה חוץ מעובדי הבריאות זה עובדי הרווחה, זה המחלקות לשירותים חברתיים וזה העו"סיות.

אילן ברוש: דבר אחרון אחרון – אני רואה פה הרבה נציגים מהשלטון המקומי – הם עשו עבודה נהדרת.

אילן ברוש: השלטון המקומי לקח את המשילות למרות שבפועל הוא לא אחראי, והוא הוציא הנחיות והוציא נהלים והתחבר לרשויות המקומיות.

אילן ברוש: נוצר פה איזה שהוא ואקום.

אילן ברוש: חייבים להגדיר מי הגורם הממשלתי או לא משנה איזה, שמנחה את ראשי הרשויות המקומיות.

אילן ברוש: מי הכתובת שלהם, למי הם פונים?

אילן ברוש: למשרד הפנים, למל"ל, לפיקוד העורף?

אילן ברוש: הרי פיקוד העורף קיבל את האחריות על הרשויות המקומיות אז לדעתי, אלה הסוגיות שהוועדה חייבת לעסוק בהן במידי, ולראות שלקראת הגל הבא או ההתפרצות הבאה, אנחנו עליהם.

אילן ברוש: אנחנו יודעים לתת להם מענים נכונים.

אילן ברוש: יש עוד הרבה נושאים אבל בגלל קוצר הזמן אני מסיים פה.

אילן ברוש: תודה רבה ובהצלחה לכולם.

יפעת שאשא ביטון: תודה רבה לך, אילן, על הדברים החשובים.

יפעת שאשא ביטון: אנחנו נפגוש אותם גם בסיכום הדיון ובכלל, אהבתי לראות שיש לך פינה חמה בלב לצפון.

יפעת שאשא ביטון: זה מחמם את הלב.

אילן ברוש: אני צפוני וחשבנו שתגיעי אלינו מתי שהוא.

אילן ברוש: ..

יפעת שאשא ביטון: אפשר לזהות.

יפעת שאשא ביטון: תודה רבה.

תמי ברששת: אני יו"ר ארגון מנהלים ארצי ברשויות המקומיות.

תמי ברששת: אני אמשיך את מה שאילן - -

יפעת שאשא ביטון: איזה מנהלים?

תמי ברששת: מנהלי שירותי רווחה ברשויות המקומיות.

תמי ברששת: מייצגת את שירותי הרווחה ואת המנהלים שלהם ברשויות המקומיות.

תמי ברששת: אני עצמי מנהלת שירותי הרווחה של פרדס חנה-כרכור.

תמי ברששת: אני רוצה, ברשותך, יו"ר הוועדה, לחזק את הדברים של אילן.

תמי ברששת: אני חושבת שלא מספיק הודגש, בלט וידעתם, אולי כן ידעו, שמי שטיפל באוכלוסייה, מי שהיו החיילים בחזית זה באמת העובדים הסוציאליים.

תמי ברששת: אנחנו עבדנו בעצימות מאוד גבוהה, בכמה רמות, מול האוכלוסייה שלנו, מול כלל האוכלוסייה ובעיקר מול האוכלוסייה הוותיקה.

תמי ברששת: חוסר הסנכרון שהיה בין המשרדים השונים מאוד בלט ומאוד הקשה על העבודה שלנו.

תמי ברששת: אני גם מצטרפת לתודה לשלטון המקומי שפתח את החמ"ל ועשה את הסנכרון בין המשרדים, ברמה שזה ירד אלינו לפעולה אבל בהחלט, הנושא הזה שכל משרד מושך לכיוון שלו מאוד בלט, ברמת הירידה לשטח.

תמי ברששת: הדבר השני, ואם יש לנו זמן יקר – זה הזמן היקר לנסות ולגבש את הנתונים שנמצאים בכל משרד, ומי שצריך אותם ברגע האמת זה אנחנו.

תמי ברששת: מצאנו עובדים סוציאליים בתואר שני, יושבים על רשימות ורשימות בשנת 2020, עם טכנולוגיה שיכולה להיות מאוד מתקדמת.

תמי ברששת: כל השנים אמרו לנו: ברגע האמת ביטוח לאומי ייתן לכם כספת נצורה, תקבלו את כל האזרחים הוותיקים מעל גיל 65.

תמי ברששת: סליחה, הכספת הנצורה הייתה מאוד בעייתית.

תמי ברששת: לא היה לה סנכרון לתושבים ולנתונים שהיו לנו מהרשויות המקומיות.

תמי ברששת: היה בלגן מאוד גדול עם הנתונים, ואם יש משהו שחייבים לעשות, ולזה אני מצטרפת, זה להכניס את הטכנולוגיה המתקדמת ברשויות המקומיות ולגבש דאטה של נתונים, שיהיה לכל רשות מקומית מי כל האוכלוסייה שלה מעל גיל 65.

תמי ברששת: שזה יהיה מסודר כי ברגע האמת, ברגע מלחמה, גם כזאת וגם מהסוג של הקורונה, אנחנו צריכים את הנתונים האלה.

תמי ברששת: זה מאוד חשוב.

תמי ברששת: וכמובן, הסנכרון בין המשרדים, מי אחראי.

תמי ברששת: יושב אצלנו פיקוד העורף – האם באמת המל"ל אחראי, האם רח"ל אחראי?

תמי ברששת: לא היה ברור הנושא הזה, וכאן יש לנו הזדמנות להחליט לעשות את זה כבר עכשיו.

יפעת שאשא ביטון: תודה רבה, תמי.

יפעת שאשא ביטון: אני כבר אקדים ואומר שאנחנו נקיים דיון ייעודי בנושא הרווחה.

תמי ברששת: סליחה, אני גם מקווה שהנושא של חיוניותם של העובדים הסוציאליים בכלל לא יעלה.

תמי ברששת: באמת בזבזנו זמן יקר בשבוע, שבועיים הראשונים, אם אנחנו חיוניים או לא חיוניים - -

יפעת שאשא ביטון: תמי, אנחנו לא בדיון הזה עכשיו.

יפעת שאשא ביטון: חבל לקטוע כי אנחנו צריכים תכף לסיים ואנחנו רוצים לשמוע את רובי גינל שביקש רשות דיבור.

יפעת שאשא ביטון: אנחנו נקיים דיון ייעודי בנושא הרווחה, שירותי הרווחה.

יפעת שאשא ביטון: אתם תבואו, אתם תעלו את כל הסוגיות כולל מה שעכשיו ביקשת להעלות ועוד סוגיות נוספות כמובן.

יפעת שאשא ביטון: אנחנו ניתן את המקום והבמה לכל אחד מתחומי החיים כדי לוודא שאנחנו באמת ערוכים בכל הגזרות.

יפעת שאשא ביטון: בסדר?

יפעת שאשא ביטון: רובי גינל, בבקשה.

רובי גינל: תודה גברתי.

רובי גינל: אני רוצה להצטרף למחמאות שהושמעו כאן במהלך הדיון.

רובי גינל: ממש בקצרה – עושה רושם שהדיונים בוועדה הם הדיונים הכי מקיפים והכי מקצועיים שאני ראיתי לפחות מתחילת המשבר.

יפעת שאשא ביטון: תודה רבה.

רובי גינל: זה מכסה ענפים ונישות שלא כוסו עד עכשיו ואני מאוד שמח ומברך אותך על ניהול הדיונים.

רובי גינל: אני רוצה לדבר על שני נושאים: 1.

רובי גינל: הפקת לקחים אחורה.

רובי גינל: 2.

רובי גינל: לראות מה קורה קדימה.

רובי גינל: מה שקרה אחורה – כמובן שנקלענו למשבר הזה בהפתעה וכל המשרדים הממשלתיים ממש חידדו את המטרות שלהם ואת האמצעים שבהם הם מטפלים בזה.

רובי גינל: אנחנו, בהתאחדות התעשיינים, פעלנו כדי להחריג את רוב ענפי התעשייה מהצורך להפחית את מספר העובדים.

רובי גינל: לשמחתי, נשיא התאחדות התעשיינים מונה לצוות המיוחד שמינה ראש הממשלה, ישב בדיונים ובאמת, חלק גדול מהתעשייה המשיך לפעול כרגיל על צבר הזמנות קודם.

רובי גינל: כרגע אנחנו נמצאים – אם נגיד לגל השני – אנחנו נמצאים במצב של האטה חמורה בכל הביקושים בעולם וגם התעשייה נאלצת להתאים את עצמה.

רובי גינל: עם זאת, אני רוצה להגיד מספר לקחים שכן הפקנו מהגל הראשון, בתקווה שלא יהיה גל שני: מודל קבלת ההחלטות היה ממש משעה לשעה.

רובי גינל: אנחנו פתחנו ממש בהתחלה חדר חירום, שנתן מידעים לתעשייה.

רובי גינל: פתחנו קבוצת טלגרם שלשמחתי הפכה לכלי היעיל ביותר להגיע לתעשייה ולעדכן אותה ממש מדי שעה, האם היא עובדת מחר, איזה החרגות חלות עליה וכדומה.

רובי גינל: מיהרנו לכתוב נוהל המשכיות עסקית יחד עם משרד הבריאות, משהו שאפשר לנו להקל על התעשייה ולאפשר לה להמשיך לעבוד בתנאים של ריחוק חברתי, בתנאים של מסיכות כמובן, זה עוד לפני שבכלל המסיכות נכנסו לתוקף בכל ישראל.

רובי גינל: ופתחנו כמובן קו ישיר למשרד הבריאות, שאפשר לנו לפתור בעיות כאלה ואחרות, אם התגלה חולה במפעל או אם צריך למשל מהו נוהל ההסעות העדכני וכדומה.

רובי גינל: כל זה עבד טוב אבל זה עבד כמו שבישראל זה עובד – כלומר, באמצעות אלתורים.

רובי גינל: במהלך המשבר אנחנו גם איחדנו כוחות של כל המעסיקים הגדולים במשק, התאחדות התעשיינים, לשכת המסחר, התאחדות חקלאי ישראל, והתחלנו גם בדיונים על הנושא של הפיצויים וההיערכות הכלכלית.

רובי גינל: אני חייב לציין שהנושא של הוצאת עובדים לחל"ת נתן פתרון מידי לרוב המשק, אבל זה פתרון שאנחנו קוראים "פתרון טיפש".

רובי גינל: לדעתי, לא היה פתרון אחר שהיה אפשר לקבל בזמן קצר כל-כך, וההחלטה הזאת באמת יצרה איזה שהוא "באפר" שמאפשר לעסקים להמשיך ולעבוד.

רובי גינל: עם זאת, לקראת הגל השני, אנחנו רוצים לדבר בעיקר על שלושה נושאים עיקריים: 1.

רובי גינל: מהו מנגנון הפיצוי הנכון?

רובי גינל: כפי שאמרתי אתמול בוועדה, מנגנון הפיצוי שמטרתו להחזיר עובדים מחל"ת – כמעט כולם מסכימים שזה לא מנגנון נכון, שזה בעצם בזבוז של כספי ציבור.

רובי גינל: אנחנו חושבים שצריך לקחת את הסכום הזה ולהשקיע אותו במנגנון פיצוי בגין ירידה במחזורים לכל העסקים.

רובי גינל: זה ייתן פתרון גם למי שעדין לא עובד כמו אנשי התרבות, ששמענו אותם אתמול, אנשי התיירות, וכמובן ייתן פיצוי לכל אחד כפי שמתאים לו, בהתאם לירידה האמתית במחזור שלו.

רובי גינל: הנושא השני, שכבר דיברו כאן לפניי זה נושא המודל הגרמני, שיאפשר למגזר העסקי להיערך לירידה בביקושים ולהעסיק עובדים במשרה חלקית כאשר יתרת שכרם משולמת על-ידי המדינה.

רובי גינל: הנושא השלישי והאחרון, שלדעתי לא תופס מספיק תשומת-לב זה העדפת תוצרת ישראלית.

רובי גינל: אנחנו חייבים לעודד ביקושים מקומיים, כפי שקורה בכל העולם, וזה לא העדפת תוצרת ישראלית על-ידי האזרחים אלא בעיקר על ידי גופי ממשלה.

רובי גינל: גופי ממשלה, חברות רכש, רשויות מקומיות.

רובי גינל: כולם חייבים להתגייס ולתת העדפה של 15% לתוצרת ישראל ובכלל, לאפשר לתעשייה הישראלית להמשיך לעבוד.

רובי גינל: שוב תודה על הדיונים ובהצלחה.

יפעת שאשא ביטון: תודה רבה לך רובי.

יפעת שאשא ביטון: הצטרף אלינו המשנה לראש המל"ל, איתן בן דוד, שיוכל אולי לומר לנו בקצרה איך מתכוונים להיערך לגל השני מבחינת תרחיש הייחוס וכולי.

יפעת שאשא ביטון: איתן, אתה אתנו?

יפעת שאשא ביטון: הוא לא.

מאיר רובין: סליחה, אם אפשר מילה אחת?

יפעת שאשא ביטון: עכשיו אתה נמצא?

יפעת שאשא ביטון: קראנו לך קודם.

מאיר רובין: לא אישרו אותי קודם.

יפעת שאשא ביטון: בבקשה, ממש בקצרה.

מאיר רובין: אני רוצה להצטרף מאוד לדברים שאמרו אילן ותמי, ועכשיו לענייננו: דחוף מאוד, עוד הרבה לפני הגל השני, לאפשר לאזרחים להתנהל בלי שהם יחששו מהדבקה.

מאיר רובין: לדוגמה – נולדה לי בת קטנה במהלך הסגר - -

קריאות: מזל-טוב.

מאיר רובין: - - היינו צריכים לקחת אותה לטיפת-חלב, התקשרתי מראש שהם מתנהגים לפי הכללים.

מאיר רובין: הגעתי אתה, תינוקת קטנטנה, האחיות לבריאות הציבור בטיפת-חלב בלי מסיכה על הפנים.

מאיר רובין: אני שואל אותן: מה קרה?

מאיר רובין: הן אומרות: זה נופל לנו.

מאיר רובין: אם אזרח לא יכול לקבל את השירותים הכי בסיסיים, הכי חיוניים לבריאות בצורה שהוא יודע להבטיח את שלום המשפחה שלו, הנזק יהיה אדיר.

מאיר רובין: אנשים יפחדו להגיע לקבל חיסון, הנזק אדיר.

מאיר רובין: אנשים יחששו להגיע לבתי חולים כדי לקבל טיפול אז הם ימותו משבץ הרבה לפני שהם ימותו מקורונה.

מאיר רובין: זה משהו שהכרחי לשים אליו לב ולפקח עליו בדיונים של הוועדה.

מאיר רובין: זה דבר ראשון.

מאיר רובין: דבר שני – אזרחים הם לא מומחים לבריאות הציבור, הם לא יודעים לנהל סיכונים לגבי עצמם כרגע וצריך לתת להם כלים.

מאיר רובין: לדוגמה: אם יוקם אתר ממשלתי שבו כל אזרח שמעוניין יכול להירשם, להכניס את המאפיינים הבסיסיים שלו ולבקש לקבל עדכונים מה רמת הסיכון שלו לפי הידע המדעי המתקדם ביותר – אפשר בתהליך אוטומטי פשוט, כל פעם שלומדים משהו חדש – לדוגמה, פתאום מגלים שמספר של BMI גבוה או של סוכרת או גיל או מוצא או כל דבר שמגלים – אוטומטית הוא מקבל עדכון בהודעת SMS שמספר לו: תדע לך שפרופיל הסיכון שלך נכון לרגע זה מוערך באיקס.

מאיר רובין: אנשים לא יודעים לעשות את השקלול הזה לבד, וגם אנחנו לא יודעים לייעץ להם מספיק טוב בגלל שהמדענים לומדים עכשיו את המחלה הזאת, הרי זו מחלה מתגלגלת.

מאיר רובין: אין בן אדם בעולם שהבריא לפני שנה.

מאיר רובין: כל יום לומדים דברים חדשים, והדרך להנגיש את זה לציבור היא לאפשר למי שרוצה לקבל פרופיל סיכון מעודכן כל הזמן.

מאיר רובין: והדבר השלישי, הקריטי ביותר, זה הנושא של הקמת המכלול, זירוז הקמת המכלול והכנסה שלו לפעילות מידית.

מאיר רובין: אני הסתכלתי הרגע – אנחנו קרובים ל-200 הדבקות ביום עם 134 הדבקות מחוץ לאזורים האדומים.

מאיר רובין: זה אומר שאם לא יוקם המכלול מיד, יכול להיות שנאבד שליטה, נגיע למצב של הרבה מדינות בארצות-הברית, של אנגליה, של ספרד, של איטליה, של צרפת, ששם לא מנסים אפילו לאתר את הנשאים ולבודד אותם.

מאיר רובין: אם אנחנו נגיע למצב הזה, אנחנו מאבדים שליטה.

מאיר רובין: להגיע למצב של שליטה אחרי שאיבדת אותה דורש סגר מוחלט של שישה שבועות, זה בלתי אפשרי.

מאיר רובין: חייבים להפעיל את המכלול עכשיו, היום, ולא בגל השני.

מאיר רובין: אם נחכה עוד שבועיים, עד שהוא יתחיל לעבוד, יכול להיות שזה יהיה מאוחר מדי כי זה עולם פתוח, כל שלושה ימים יש הכפלה.

מאיר רובין: תודה רבה על הדיון הזה.

יפעת שאשא ביטון: תודה רבה לך, עורך-דין רובין מאיר.

יפעת שאשא ביטון: נמצא אתנו משנה לראש המל"ל, איתן בן דוד.

יפעת שאשא ביטון: איתן, ממש ברמה הכללית, ההיערכות שנעשית היום לקראת הגל הבא?

יפעת שאשא ביטון: אני יודעת שיש תהליך של בניית תרחישי ייחוס אז נשמח לשמוע ממך סקירה.

איתן בן דוד: בוקר טוב, חברת הכנסת יפעת שאשא ביטון.

איתן בן דוד: קודם כל, אני מצטער אם לא עלינו לדיון הקודם, חשבנו שהדיון הוא ב-11:00 ואני מבין שהדיון התחיל ב-10:00...

יפעת שאשא ביטון: זה בסדר, אנחנו בדיון הכולל וב-11:00 יהיה דיון ייחודי וייעודי למערכת הבריאות.

יפעת שאשא ביטון: זה שני דיונים שונים.

איתן בן דוד: רק אם אפשר להתעדכן על מה היה הדיון עד עכשיו?

יפעת שאשא ביטון: הדיון עכשיו עוסק באופן כללי בהיערכות לגל השני.

יפעת שאשא ביטון: אנחנו לא צוללים פנימה לענפים השונים אלא מנסים לראות ברמת המטריה מה נעשה היום כדי להיערך לגל הבא.

יפעת שאשא ביטון: אני חושבת שמה שרלוונטי מבחינת

יפעת שאשא ביטון: כם זה אותו תרחיש ייחוס שאתם עובדים עליו.

איתן בן דוד: כן, אז בוקר טוב לכל המכובדים פה.

איתן בן דוד: אנחנו מקווים – לא מקווים, מחר אנחנו מכנסים קבינט נוסף, קבינט הקורונה, על-מנת לאשר בו מספר נושאים מאוד מרכזיים ולטפל בהם.

איתן בן דוד: כמובן, בשום קבינט אנחנו לא מתעלמים מתמונת המצב.

איתן בן דוד: מה שראיתי פה, שמר רובין דיבר עליו ממש כשנכנסתי – תמונת המצב העדכנית, מצב התחלואה.

איתן בן דוד: אנחנו הולכים אחרי ה - - - יום-יום אבל גם בימים האחרונים.

איתן בן דוד: כל הנושא של קטיעת שרשרת ההדבקה במכלולים השונים וסוגיית הבדיקות, וכמובן הקמת המשל"ט, שלמעשה הוא כבר מוקם אבל מחר נאשר אותו בצורה סופית עם הצעת מחליטים.

איתן בן דוד: תרחיש הייחוס ודברים נוספים בהקשרים של פתיחת המשק או חיים בשגרת הקורונה לצד פתיחת המשק.

איתן בן דוד: את יודעת כמוני שיש עוד מפעלים שעדין לא נפתחו והציבור מחכה להם.

איתן בן דוד: נושא של תרחיש הייחוס הוא כמובן נושא שמטופל בשבועות האחרונים, בחודשים האחרונים, גם על-ידי משרד הבריאות.

איתן בן דוד: אני לא יודע מי פה הנציג והאם הוא הציג אותו או לא - -

יפעת שאשא ביטון: לא, אבל אנחנו נקדיש לזה דיון ייעודי.

איתן בן דוד: אוקי.

איתן בן דוד: וגם רשות החירום הלאומית – רח"ל ומשרד הביטחון.

איתן בן דוד: כמובן שגם למל"ל יש מה להגיד בהקשרי תרחיש הייחוס ואת ההמלצות שלו בעניין הזה, ואנחנו כמובן מתייחסים גם לתרחיש הייחוס בנושא של נדבקים, גם בכל מה שקשור למאושפזים וגם למה שקשור לחולים מונשמים.

איתן בן דוד: כמובן שיש לזה משמעויות של כל הקאפסיטי של בתי החולים, שכמובן משרד הבריאות אמון להציג אותם, והקבינט וכולנו נדון בזה.

איתן בן דוד: אז מחר אני מקווה שנסכם את הנושא הזה סופית ונצא להיערכות.

איתן בן דוד: אנחנו לא מחכים, כמובן, רק לדיון הקבינט.

איתן בן דוד: ההיערכות לנושא של עמידה בתרחיש הייחוס וכל מה שקשור לזה כבר נעשית גם במשל"ט משרד הבריאות וגם במשרד הבריאות וכל המשרדים האחרים, על-מנת להגיע למצב שאנחנו יודעים לתת את המענה גם לגל נוכחי וגם לגל שני ולכל תרחיש חמור קיצון שיבוא בהמשך.

איתן בן דוד: עד כאן בעניין הזה.

יפעת שאשא ביטון: זה בסדר גמור.

יפעת שאשא ביטון: זה בדיוק מה שרצינו לשמוע, איזו סקירה כללית על הפעולות שאתם עומדים לנקוט.

יפעת שאשא ביטון: אנחנו כמובן בדיונים הקרובים – אנחנו מתחילים בדקות הקרובות אפילו – נתחיל לצלול פנימה, לתוך הענפים השונים, המגזרים השונים, תחומי החיים השונים וננסה לראות איך אנחנו נערכים בצורה מדויקת בכל אחד מהם.

יפעת שאשא ביטון: אז תישאר אתנו ותודה רבה איתן.

יפעת שאשא ביטון: אנחנו סוגרים את הדיון.

יפעת שאשא ביטון: ברשותכם, אני רוצה לסכם את הדברים שעלו כאן, והם בעצם פתיחה מצוינת למה שעתיד להיות בוועדה.

יפעת שאשא ביטון: קודם כל, תודה רבה לך, חבר הכנסת מיקי לוי, שהעלית את הנושא.

יפעת שאשא ביטון: זה בהחלט יריית פתיחה מצוינת למה שהוועדה תעסוק בו, וגם לחבר הכנסת אוסאמה סעדי.

יפעת שאשא ביטון: מה שאנחנו נעשה, כפי שאני ציינתי, ניגע בדיונים ייעודיים בכל אחד מהענפים השונים ובתחומי החיים השונים.

יפעת שאשא ביטון: נסקור את המערך שמתגבש כדי שנוכל להתמודד, כולל קטיעת שרשרת ההדבקה, אם זה במקומות תעסוקה, עולם הרווחה, מוסדות החינוך, אזורים גיאוגרפים, קשישים.

יפעת שאשא ביטון: אנחנו באמת נפרק את הכל להרבה מאוד חוליות כדי שנראה שלכל אחת מהחוליות האלה אנחנו נותנים מענה ייחודי.

יפעת שאשא ביטון: מערך ההסברה – מערך ההסברה שצריך להיות מוקם ולתת מענה כולל, עם דגש על הסברה גם למגזרים השונים - לא לפספס אף אחד - אם זה חרדים, אם זה לאוכלוסייה הרוסית, אם זה למגזר הערבי.

יפעת שאשא ביטון: באמת לנסות למיין את זה לתת-חלקים באוכלוסייה כדי שכל אחת תקבל את ההסברה בצורה הכי מדויקת שאפשר ונוכל גם שם לסייע בקטיעת שרשרת ההדבקה.

יפעת שאשא ביטון: עולם האכיפה – ניהול מערך אכיפה אפקטיבי, כולל הסדרת הסמכויות שיינתנו לפקחים השונים ולגופים השונים, אם זה משטרה, שיש לה את הסמכויות שלה אל מול השלטון המקומי שאנחנו נגייס אותו והפקחים של משרדי הממשלה השונים.

יפעת שאשא ביטון: אנחנו צריכים להיערך כבר עכשיו עם מערך כולל, וכפי שעלה כאן ועלה גם בדיונים האחרונים – הנושא של השלטון המקומי, לא רק שיתוף הפעולה אתו אלא באמת לגייס את ראשי הרשויות להתמודדות עם נגיף הקורונה.

יפעת שאשא ביטון: הם נמצאים שם בשטח, בקשר שוטף עם התושבים.

יפעת שאשא ביטון: הם לקחו על עצמם הרבה מאוד מהאחריות בגל האחרון אבל אין שאלה שצריך להסדיר את זה ולעשות את זה באופן מסודר, כולל הגורם שמולם הם יעבדו.

יפעת שאשא ביטון: אז אני מסיימת, ברשותכם, את הדיון ומיד נעבור לדיון שיעסוק בהיערכות של מערכת הבריאות.

יפעת שאשא ביטון: אני כבר אומר גם כאן שהדיון הזה הוא דיון ראשון בסדרה של דיונים כי גם בתוך המערכת הזאת, אנחנו נצטרך לפרק אותה לממדים שונים והיבטים שונים, ובכל אחד מהם נעסוק בהרחבה.

יפעת שאשא ביטון: תודה רבה.

יפעת שאשא ביטון: הישיבה נעולה.